b'\n_START_ARTICLE_\nFritz Feddersen\n_START_SECTION_\nTidlig karriere\n_START_PARAGRAPH_\nHan var en s\xc3\xb8n af dav\xc3\xa6rende chef for Rentekammerets 1. slesvigske Kontor, senere amtsforvalter i Rendsborg, Peter Feddersen (6. november 1765 - 30. december 1845) og Margrethe f\xc3\xb8dt Tersling (14. marts 1779 - 19. september 1836), blev 1822 dimitteret fra Borgerdydskolen i K\xc3\xb8benhavn, tog 1827 juridisk embedseksamen, blev samme \xc3\xa5r volont\xc3\xb8r i H\xc3\xb8jesterets justitskontor, 1830 tillige fuldm\xc3\xa6gtig hos kammeradvokaten, vandt 1831 Universitetets guldmedalje for besvarelsen af et juridisk prissp\xc3\xb8rgsm\xc3\xa5l, blev 1832 audit\xc3\xb8r i Armeen, men tiltr\xc3\xa5dte straks efter med offentlig underst\xc3\xb8ttelse en tre\xc3\xa5rig videnskabelig udenlandsrejse, blev 1835 audit\xc3\xb8r ved Kongens Livj\xc3\xa6gerkorps, 1837 medlem af direktionen for K\xc3\xb8benhavns Fattigv\xc3\xa6sen, efter at han havde lagt sin interesse for de ubemidlede klasser for dagen ved sit skrift Om Asylerne, deres Vigtighed for den arbejdende Stand og deres Betydning for Staten (1836), og i 1839 kancellir\xc3\xa5d.\n_START_SECTION_\nN\xc3\xa6stformand i Industriforeningen\n_START_PARAGRAPH_\nDe f\xc3\xb8lgende \xc3\xa5r tog han livligt del i bev\xc3\xa6gelserne p\xc3\xa5 det industrielle omr\xc3\xa5de, var i et par \xc3\xa5r n\xc3\xa6stformand i Industriforeningen og blev endog valgt til dens formand, men afslog valget.\n_START_SECTION_\nRepr\xc3\xa6sentant i \xc3\x98ernes St\xc3\xa6nderforsamling\n_START_PARAGRAPH_\nOgs\xc3\xa5 af datidens politiske liberalisme f\xc3\xb8lte han sig st\xc3\xa6rkt tiltalt, og han m\xc3\xb8dte i 1842 som valgt fra K\xc3\xb8benhavn i \xc3\xb8ernes st\xc3\xa6nderforsamling i Roskilde, hvis sekret\xc3\xa6r han var. \xc3\x85ret forud havde kongen bemyndiget Kancelliet til at udtale sin misbilligelse af, at han, sk\xc3\xb8nt kongelig embedsmand, p\xc3\xa5 et offentligt valgm\xc3\xb8de havde sagt, at folkets repr\xc3\xa6sentanter burde have en bestemmende mening om skatternes anvendelse. Ligesom der imidlertid i Kancelliet var delte anskuelser om betimeligheden af denne reprimande, s\xc3\xa5ledes blev kongens misn\xc3\xb8je ikke af lang varighed, thi i slutningen af 1842 udn\xc3\xa6vntes Feddersen til kommitteret i General-Toldkammer- og Kommercekollegiet og samtidig til justitsr\xc3\xa5d. 1848 blev han kommitteret hos kolonialdirekt\xc3\xb8ren; 1850 lykkedes det ham i London at afslutte det ved krigen n\xc3\xb8dvendiggjorte store statsl\xc3\xa5n p\xc3\xa5 s\xc3\xa6rdeles gunstige betingelser og blev Ridder af Dannebrogordenen. Samme \xc3\xa5r konstitueredes han til borgmester, politidirekt\xc3\xb8r og direkt\xc3\xb8r for D\xc3\xb8vstummeinstituttet i Slesvig by.\n_START_SECTION_\nGuvern\xc3\xb8r over Dansk Vestindien\n_START_PARAGRAPH_\nFra 1851 til 1855 var han guvern\xc3\xb8r over Dansk Vestindien, hvor det lykkedes ham ved \xc3\xa5ndsn\xc3\xa6rv\xc3\xa6relse og konduite at d\xc3\xa6mpe en alvorlig negeropstand p\xc3\xa5 St. Croix, i hvilken anledning han fik Kommand\xc3\xb8rkorset af Dannebrogordenen 1853, hvortil i 1855 f\xc3\xb8jedes kammerherretitlen.\n_START_SECTION_\nSparekassedirekt\xc3\xb8r og politiker\n_START_PARAGRAPH_\nEfter sin hjemkomst fra Vestindien indtr\xc3\xa5dte han ikke mere i statstjenesten; derimod var han fra 1856 til 1862 medlem af direktionen for Sparekassen for Kj\xc3\xb8benhavn og Omegn og repr\xc3\xa6senterede fra 1860 til sin d\xc3\xb8d, 12. maj 1863 (p\xc3\xa5 Petersg\xc3\xa5rd), K\xc3\xb8benhavns 3. Valgkreds som medlem af Folketinget, hvor han sluttede sig til centrum. Ligeledes deltog han i Industriforeningens virksomhed for n\xc3\xa6ringsfrihedens indf\xc3\xb8relse og skrev et par politiske pjecer: 1856 Danmark og Nordamerika om \xc3\x98resund, 1859 Om de tyske Noter som Grundlag for den holstenske St\xc3\xa6nderforsamlings Bet\xc3\xa6nkning i Forfatningssagen. Han var en mangesidig dannet, begavet og kundskabsrig mand med en vindende personlighed, dygtig og nidk\xc3\xa6r, men tillige human i sin embedsgerning.'